በአየር ጠባይ ምክንያት ተቋርጠው የነበሩ አንዳንድ የአገር ውስጥ በረራዎች ተጀመሩ፡፡
ባሕር ዳር፡ መጋቢት 08/2012 ዓ.ም (አብመድ) ከመጋቢት 6 ቀን 2012 ዓ.ም ጀምሮ በተስተዋለው የአየር ጠባይ ለውጥ ምክንያት ተቋርጠው የነበሩ አንዳንድ የአገር ውስጥ በረራዎች የአየር ጠባዩ በመስተካከሉ መልሰው መጀመራቸውብ የኢትዮጵያ አየር መንገድ አስታወቀ።አየር መንገዱ በላከው መግለጫ እንዳስታወቀው በረራው በመቋረጡ መንገደኞች መጉላላት አጋጥሟቸዋል። በረራውን ያስተጓጎለው የአየር ንብረት የተስተካከለ በመሆኑ ተጨማሪ አውሮፕላኖችን በመመደብ መጉላላት ያጋጠማቸውን ደንበኞቹን ለማስተናገድ እንደሚሠራ አየር መንገዱ ገልጿል። ከትናንት ጀምሮ በረራውን እንደቀጠለም አስታውቋል።ኢዜአ እንደዘገበው ወደ ኮምቦልቻ የሚደረገው በረራም በአካባቢው የተከሰተው የአየር ጠባይ ለውጥ እንደተስካከለ የበረራውን መጀመር አየር መንገዱ በጥሪ ማዕከሉ በኩል ለደንበኞቹ የሚያሳውቅ መሆኑን አመልክቷል።የኢትዮጵያ አየር መንገድ መጋቢት 6 ቀን 2012 ዓ.ም ወደ ባሕር ዳር፣ ጎንደር፣ ላልይበላ፣ ሁመራ፣ መቀሌ፣ አክሱምና ሽሬ ሊያደርግ የነበረውን በረራ በአስቸጋሪ የአየር ጠባይ ምክንያት መሠረዙን መግለጹ ይታወሳል።